I N F O R M Á C I A

o stave a priebehu likvidácie štátnych organizácií v pôsobnosti Ministerstva hospodárstva Slovenskej republiky

Proces likvidácie v rezorte Ministerstva hospodárstva SR  sa začal v roku 1991. Najviac zaradených organizácií v zakladateľskej pôsobnosti Ministerstva hospodárstva SR do likvidácie bolo v roku 1992. Väčšina organizácií je už vymazaná z obchodného registra, alebo je podaný návrh na výmaz z obchodného registra, prípadne bol na nich vyhlásený konkurz. Naposledy do procesu likvidácie vstúpili v roku 1999 dva podniky, a to IDP Poprad a Luna Nitra. V súlade so zákonom NR SR č. 241/1999 Z. z. o štátnom podniku dňom zápisu v obchodnom registri prešiel na Ministerstvo pre správu a privatizáciu národného majetku SR štátny podnik Luna Nitra. Podniky, ktoré boli zaradené do procesu likvidácie v roku 1991 prešli do režimu konkurzu.
Nasledujúca tabuľka udáva prehľad o počte organizácií zaradených do likvidácie, resp. vymazaných organizácií z obchodného registra podľa jednotlivých rokov za celé obdobie prebiehajúceho procesu likvidácie.
Ukazovateľ	R o k y	
	1991	1992	1993	1994	1995	1996	1997	1998	1999	2000	2001	
Vstup podnikov
do likvidácie	7	14	18	15	12	10	13	2	2	0	0	
Vymazané podniky z obchodného registra	0	0	0	4	4	9	10	12	4	4	2	
Podniky v konkurze	0	0	1	3	2	7	15	12	9	7	0	

Účtovná hodnota majetku organizácií v rezorte Ministerstva hospodárstva SR pri vstupe do likvidácie predstavovala sumu 2 796 mil. Sk, z toho za odvetvie obchodu predstavovala čiastku 839 mil. Sk a za odvetvie priemyslu 1 957 mil. Sk. K hodnotenému obdobiu bolo odpredané 72, 9% z celkového majetku ( 2 040 mil. Sk), z toho v odvetví obchodu 92,8%  (778 mil. Sk) a odvetví priemyslu 64,5% (1 262 mil. Sk). 

Ministerstvo hospodárstva SR k 30. 06. 2001 eviduje v režime likvidácie 21 organizácií, z toho 6 štátnych podnikov je nahlásených na konkurz, 2 štátne podniky  predložili záverečnú správu a čakajú na daňové kontroly v súlade so zákonom č. 511/92 Zb. o správe daní a poplatkov v znení zmien a doplnkov, 6 štátnych podnikov má na príslušných súdoch podané návrhy na výmaz z obchodného registra. Z uvedeného vyplýva, že ku dňu 
30. 06. 2001 má Ministerstvo hospodárstva SR  7 živých likvidovaných organizácií.

Na majetok 56-ich štátnych podnikov a akciových spoločností v pôsobnosti Ministerstva hospodárstva SR bol už súdmi vyhlásený konkurz. Z organizácií v konkurze sú aj štátne podniky a  akciové spoločnosti, ktoré neboli zaradené do likvidácie ale bol na ne vyhlásený konkurz ako napr. ZDROJ  Potraviny-Tabak Bratislava , ZŤS Krupina, Kovošrot Bratislava, ZŤS Lučenec,  ZŤS TESS Martin, ZŤS Dubnica nad Váhom, ZŤS Výskumno-vývojový ústav Martin a  CALEX Zlaté Moravce. Z režimu konkurzu sa do procesu likvidácie vrátili späť: Zelenina Košice, Progresson Dunajská Streda, Dunaplast Veľký Meder, Drevodom Oščadnica, REMPO-TRADING Bratislava a Výrobné prevádzky Holíč. Posledne dva subjekty  boli vymazané z obchodného registra a na Progresson Dunajská Streda bol likvidátorom podaný návrh na výmaz. 

K hodnotenému obdobiu ukončilo likvidáciu výmazom z obchodného registra 
49 organizácií.

Pri ukončovaní procesu likvidácie v rámci rezortu Ministerstva hospodárstva SR, jedným z jeho opatrení bolo i sústredenie, zlúčenie viacerých likvidácií jednému likvidátorovi. Z tohto dôvodu k 31. 12. 2000 bol znížený počet o 9 likvidátorov. V súčasnosti vykonáva likvidáciu 7 likvidátorov. Za účelom zlepšenia prebiehajúceho procesu likvidácie v organizáciách v pôsobnosti Ministerstva hospodárstva SR konajú sa pravidelne 2 až 3-krát do roka pracovné porady likvidátorov. Na týchto pracovných poradách  sú likvidátori informovaní o novelách právnych predpisov týkajúcich sa likvidácie, je riešená problematika predlžovania termínov ukončenia likvidácie, speňažovania majetku, zvyšovania nákladov na likvidáciu, protokolárneho odovzdávanie funkcií likvidátorov, ako i  archivácia spisov a tiež výsledkov  kontrol vykonávaných vonkajšími aj vnútornými kontrolnými orgánmi a ďalších problémov vyskytujúcich sa počas likvidácie. Stav a priebeh likvidácie organizácie je prerokovaný osobitne s každým likvidátorom. Na záver každej pracovnej porady sú prijaté opatrenia na odstránenie, resp. vyriešenie vzniknutých problémov za jednotlivé likvidované organizácie, ktoré sú  následne vyhodnocované na najbližšej pracovnej porade.